b'\n_START_ARTICLE_\nOtto Brandt jr\n_START_PARAGRAPH_\nOtto Wilhelm Brandt jr (8. huhtikuuta 1893 Oulu \xe2\x80\x93 17. helmikuuta 1974) oli suomalainen moottoriurheilija ja Otto Brandt Oy:n toimitusjohtaja._NEWLINE_Brandtin vanhemmat olivat urheiluvaikuttaja ja Otto Brandt Oy:n perustaja Otto Johan Albin Brandt ja Anna Elisabeth \xc3\x85kerman. Brandt harrasi 1910-luvulla viestijuoksua, kilpapy\xc3\xb6r\xc3\xa4ily\xc3\xa4 ja otti osaa moottoripy\xc3\xb6r\xc3\xa4kilpailuihin. H\xc3\xa4n voitti kilpapy\xc3\xb6r\xc3\xa4ilij\xc3\xa4n\xc3\xa4 nelj\xc3\xa4 Suomen mestaruutta 1915\xe2\x80\x931916. _NEWLINE_1920-luvulla Brandt osallistui moottorivene- ja moottoripy\xc3\xb6r\xc3\xa4kilpailuihin. Vuonna 1929 h\xc3\xa4n osallistui P\xc3\xa4ij\xc3\xa4nteen ymp\xc3\xa4riajoon voittaen kokonaiskilpailun. Vuonna 1935 h\xc3\xa4n voitti El\xc3\xa4intarhan ajot. Samana vuonna h\xc3\xa4nest\xc3\xa4 tuli Otto Brandt Oy:n johtaja is\xc3\xa4ns\xc3\xa4 j\xc3\xa4lkeen. Yritys toi t\xc3\xa4ss\xc3\xa4 vaiheessa maahan Royal Enfield-, Harley Davidson- ja Rudge-moottoripy\xc3\xb6ri\xc3\xa4 ja myi lis\xc3\xa4ksi Pilot-radioita ja Trim-per\xc3\xa4moottoreita. _NEWLINE_Vuonna 1947 Brandtin kilpailu-ura p\xc3\xa4\xc3\xa4ttyi El\xc3\xa4intarhan Vauhtikisoissa tapahtuneeseen onnettomuuteen. H\xc3\xa4nest\xc3\xa4 tuli samana vuonna Suomen Moottoriliiton puheenjohtaja. Vuonna 1959 Otto Brandt Oy aloitti Honda-moottoripy\xc3\xb6rien maahantuonnin ja ensimm\xc3\xa4iset py\xc3\xb6r\xc3\xa4t tulivat Suomeen 1960. _NEWLINE_Otto Brandt jr j\xc3\xa4i el\xc3\xa4kkeelle 1971 ja h\xc3\xa4nen seuraajakseen tuli h\xc3\xa4nen poikansa Tor Brandt. N\xc3\xa4ihin aikoihin Otto Brandt Oy myi vuodessa noin 4\xc2\xa0000 Honda-moottoripy\xc3\xb6r\xc3\xa4\xc3\xa4 ja toi lis\xc3\xa4ksi maahan Hondan valmistamia per\xc3\xa4moottoreita, generaattoreita, m\xc3\xb6nkij\xc3\xb6it\xc3\xa4 ja autoja. Otto Brandt kuoli helmikuussa 1974 80-vuotiaana. _NEWLINE_Otto Brandt jr oli naimisissa vuodesta 1921 Tyra Mattsonin kanssa. Heill\xc3\xa4 oli kolme lasta, poika Tor Brandt (1921\xe2\x80\x932005) ja tytt\xc3\xa4ret Doris Britt-Marie (s. 1924) ja Else-Maj Anna-Kristina (s. 1931).'